Кавказым и пшынауэ нэхъыфIхэр
Налшык къалэр Кавказым и макъамэ къалащхьэ хъуащ. Абы къыщызэрагъэпэщащ а щIыналъэм и пшынауэ нэхъыфIхэм хухаха «Золотая десятка» музыкэ саугъэт нэхъыщхьэр зыхуагъэфэщахэм щратыж япэ дунейпсо щэнхабзэ зэхыхьэ гуапэр. Iуэху дахэр ирагъэкIуэкIащ РСФСР-м и цIыхубэ артисткэ, пшынауэ цIэрыIуэ Къашыргъэ КIурацэ илъэси 120-рэ щрикъум ирихьэлIэу. Дамыгъэ лъапIэхэр лъагъэсащ Кавказ Ищхърэм и щIыпIэ псоми я лIыкIуэ пшынауэ Iэзэхэм.
Iуэху щхьэпэр къыхэзылъхьа икIи абы и къызэгъэпэщакIуэ комитетым и унафэщI, Дунейпсо, Урысейпсо Арткомитетхэм я вице-президент, академик, ЮНЕСКО-м щэнхабзэмрэ щIэныгъэмкIэ и гупым хэт, Кавказым и республикэ псоми гъуазджэхэмкIэ щIыхь зиIэ я лэжьакIуэ, Урысейм и «Золотой орёл» литературэ саугъэтым и лауреат Бейтыгъуэн Iэуес жиIащ: «Дунейпсо, Лъэпкъ Арткомитетхэм Кавказым и пшынауэ нэхъыфIхэр ягъэпэжэн папщIэ а музыкэ саугъэтыр къыхалъхьащ. ЩIыналъэм и пшынауэ Iэзэхэр зы утыку щагъэлъа- пIэ апхуэдэ зэхыхьэ нэхъапэкIэ щыIакъым икIи Iуэху гуапэр Налшык къалэм япэу къызэрыщыхалъхьам дрогушхуэ. Гъэ къэс гъуазджэм и лэжьакIуэхэр зэхуэшэсы-ныр хабзэ дахэ хъунущ. Кавказым щыпсэухэм я гъащIэм къыгуэхыпIэ имыIэу хэт цIыхубэ музыкэмрэ цIыхубэ макъамэ Iэмэпсымэхэмрэ дапщэщи псэм йохуэбылIэ, фIым, дахагъэм укъыхураджэ. Пшынэр Кавказым ис лъэпкъхэм я щIэнхабзэм и дамыгъэу къэплъытэ хъунущ, я гъащIэм пыщIэныгъэ ин хуиIэщи».
КъБР-м и Парламентым ЩэнхабзэмкIэ, граждан институтхэм зегъэужьынымрэ хъыбарегъащIэ IэнатIэхэмкIэ и комитетым и унафэщI Пащты Борис фIыщIэ яхуищIащ Iуэху дахэр зи жэрдэмхэм икIи гуапэу ехъуэхъуащ зэхыхьэм и лауреат хъуахэм.
Ягъэпэжахэм я цIэкIэ къэпсэлъащ Шэшэн, Ингуш республикэхэм я цIыхубэ артист Паскаев Рамзанрэ КъБР-м и цIыхубэ артист Къуэдз Iэбубэчыррэ. Абыхэм Iуэхур къыхэзылъхьа Арт комитетым фIыщIэ хуащIа нэужь, я псалъэм къыхагъэщащ апхуэдэ зэхыхьэхэм лъэпкъхэм яку дэлъ щIэнхабзэ зэпыщIэныгъэхэмрэ мамырыгъэмрэ нэхъри зэрагъэбыдэр.
Саугъэтыр хуагъэфэщащ Паскаев Рамзан, Урысей Федерацэмрэ Осетие Ищхъэрэ — Алание Республикэмрэ я цIыхубэ артист Газданов Булат, Осетие Ипщэ, Осетие Ищхъэрэ — Алание республикэхэм я цIыхубэ артист Дзуцев Сослъэн, Адыгэ Республикэм и цIыхубэ артисткэ Iэщын Нафисэт, КъБР-м и цIыхубэ артистхэу Сэхъу Хьэсэн- рэ Къуэдз Iэбубэчыррэ, КъШР-м щIыхь зиIэ и артисткэ Мысрокъуэ Зулетэ, Осетие Ипщэ Республикэм щIыхь зиIэ и артист Ходов Эльбрус, КъБР-м щIыхь зиIэ и артисткэ, УФ-м и Правительствэм и саугъэтыр зыхуагъэфэща Къашыргъэ Мадинэ, Дагъыстэн къэрал филармонием и артист Умалатов Исматуллэ сымэ.
Пшыхь гуапэм кърихьэлIахэм ар щIэщыгъуэ, гукъинэж ящыхъуащ. Кавказым ис лъэпкъхэм къахэкIа пшынауэ нэхъыфIхэр гъэпэжэным хуэгъэпса «Золотая десятка» музыкэ саугъэт нэхъыщхьэр етIанэгъэ Осетие Ипщэ — Алание Республикэм и къалащхьэ Владикавказ щрагъэкIуэкIыну яубзыхуащ.
ТЕКIУЖЬ Заретэ.
